《闻刘元瑞按察使弃官与甘泉山人候久不至》
明代·孙一元

南国有高人，弃官万里道。晨夕问音书，相候青林杪。

岁暮悲风尘，会晤苦不早。何日入门来，捋须倾怀抱。

东山吴居士，况汝平生好。朅来同幽栖，笑拾金光草。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。